**Közösségi művelődés tanár szak (4+1) (5+1)**

***Végzéshez és gyakorlathoz szükséges tudnivalók jegyzéke***

***Általános iskolai tanárok 7-8. félév, középiskolai tanárok 9-10. félév.***

**1. B TÍPUSÚ TANÍTÁSI GYAKORLAT**

**A képzéssel párhuzamosan, iskolában vezetőtanár irányításával végzett csoportos pedagógiai és önálló tanítási gyakorlat a tanulók nevelésével, oktatásával és az adott tanárszakhoz tartozó szaktárgyakkal kapcsolatos tanári munka szakos órákon, osztályfőnöki órán, nem szakos órákon történő megfigyelése, elemzése, továbbá legalább 15 önállóan megtartott óra, foglalkozás. A gyakorlat időtartama 60 óra.**

***A gyakorlat 15 önállóan megtartott órát, amelynek teljesítése kötelező, és azt követő megbeszélést, valamint hospitálást (45 óra) tartalmaz. A hallgató a megtartott és a hospitált órákról hospitálási naplót vezet, amelynek hitelességét a vezetőtanár igazolja. A vezetőtanár jelen van a jelölt önállóan megtartott óráin.***

**· Az általános iskolai tanárképzésben a 7. félévben, a középiskolai tanárképzésben a 9. félévben teljesítendő első tanári szaknak megfelelő gyakorlatra a hallgató július 15-ig jelentkezik a Tanárképzési Központban. A gyakorlat a kis óraszámú tantárgyak tekintetbe vételével szeptember közepétől november végéig tart.**

**· Az általános iskolai tanárképzésben a 8. félévben, a középiskolai tanárképzésben a 10. félévben teljesítendő második tanári szaknak megfelelő gyakorlatra a hallgató január 31-ig jelentkezik a Tanárképzési Központban. A gyakorlat a kis óraszámú tantárgyak figyelembe vételével február közepétől április végéig tart.**

**· Egy félévben mindkét szakhoz kapcsolódó tanítási gyakorlat nem teljesíthető.**

[**http://tanarkepzes.unideb.hu/dokumentumok/osztatlan/b\_gyak\_2018.pdf**](http://tanarkepzes.unideb.hu/dokumentumok/osztatlan/b_gyak_2018.pdf)

**Feltétel: A szakmódszertani tárgyak teljesítése legkésőbb a B típusú gyakorlattal párhuzamosan.**

**B TÍPUSÚ TANÍTÁSI GYAKORLAT részletes leírás**

***Általános iskolai tanárok 7-8. félév, középiskolai tanárok 9-10. félév.***

***Általános iskolai szakasz***

**A gyakorlat időtartama 60 óra.**

**A gyakorlat 15 önállóan megtartott órát, amelynek teljesítése kötelező, és azt követő megbeszélést, valamint hospitálást (45 óra) tartalmaz. A hallgató a megtartott és a hospitált órákról hospitálási naplót vezet, amelynek hitelességét a vezetőtanár igazolja. A vezetőtanár jelen van a jelölt önállóan megtartott óráin.**

**A gyakorlat során fontos szempontok:**

**- A tanárjelölt ismerje meg az intézmény különböző korosztályait (5-6., 7-8. osztály).**

**- Ismerje meg az iskola különböző közösségeit (DÖK, szakkörök, délutáni foglalkozások, fakultációk stb.).**

**- Ismerje meg az iskolai különböző rendezvényeit (sport, művészeti, kulturális, tanulmányi stb.).**

**Hospitálás (45 óra), benne:**

**- Iskolai rendezvények látogatása.**

**- Foglalkozások, szakkörök, osztályfőnöki órák, tehetséggondozó foglalkozások, alternatív tanulási foglalkozások látogatása.**

**- További nem formális tanulási alkalmak látogatása.**

**Önállóan tartott óra, foglalkozás (15 óra), benne:**

**- Iskolai rendezvények szervezése.**

**- Foglalkozások, szakkörök, osztályfőnöki órák, tehetséggondozó foglalkozások, alternatív tanulási foglalkozások tartása.**

**- További nem formális tanulási alkalmak tartása.**

**A tanárszakos hallgató az alábbi dokumentumokat köteles elkészíteni a B típusú gyakorlat során:**

**- 3 db hospitálási jegyzőkönyv (óra, foglalkozás),**

**- 3 db óraterv, foglalkozásterv (óra, foglalkozás, tréning),**

**- 1 db dokumentumelemzés (az adott iskola dokumentumai alapján, pl. az iskolai szabadidős tevékenységek elemzése a Pedagógiai Program vagy az SZMSZ alapján),**

**- 1 db önreflexió benyújtása a B típusú gyakorlatról.**

**A hallgató főbb feladatai a gyakorlat során:**

**A közösségi művelődés osztatlan tanárszak a közismereti tanárszakokhoz, azon belül is az ember és társadalom műveltségterülethez tartozik.**

***„A képzés célja az iskolai nevelés-oktatás szakképesítés megszerzésére felkészítő szakaszának évfolyamain közösségi művelődés elméleti és a gyakorlati tantárgyainak tanítására, az iskola pedagógiai feladatainak ellátására, a köznevelés rendszerének intézményeiben a tanórán kívüli tevékenység szervezésére, a közösségi művelődés pedagógiai kutatási, tervezési és fejlesztési feladatainak ellátására, a közművelődésben, a helyi társadalomfejlesztésben kultúraközvetítői, közösségfejlesztői munka végzésére, valamint a tanulmányaik doktori képzésben történő folytatására képes tanárok képzése.”***

**A B típusú gyakorlat során fontos, hogy a hallgatók megismerkedjenek a választott gyakorlati helyszín (általános iskola) pedagógiai munkájával, tanórán kívüli tevékenységeivel, szabadidős foglalkozásaival.**

**A tanárjelölt lehetséges feladatai a gyakorlat során:**

**- Tanórán kívüli tevékenység szervezése**

**- Pályázatok figyelése, írása, menedzselése**

**- Alapfokú művészetoktatási tevékenység szervezése**

**- Tehetséggondozás támogatása**

**- Táboroztatás (évközi, és nyári hazajárós/bentlakásos)**

**- Szakkörök, fakultációs szervezése és tartása**

**- Diákönkormányzat koordinációja, támogatása**

**- Rendezvényszervezés (diákrendezvények *(pl. farsang, ünnepségek, pályaorientációs nap, klubdélután, kirándulás, napközis programok, táborok stb.)* és tantestületi rendezvények)**

**- Öntevékeny csoportok koordinálása az iskolában**

**- További nem formális tanulási alkalmak szervezése, tartása**

**- Tréningek tartása tanóra (pl. osztályfőnöki) keretében az alábbi főbb témákban: *kommunikációfejlesztés, csapatépítés, pályaorientáció, konfliktuskezelés, tanulástechnika, aktív állampolgárság.***

**- Foglalkozások tartása tanóra keretében az alábbi főbb témákban: *hagyományőrzés, kulturális örökség, egész életen át tartó tanulás, közösségszervezés, közösségfejlesztés, rendezvények világa, önkéntesség.***

**- Iskolai faliújság rendezése, iskolai honlap szerkesztése, aktualizálása**

**- Rendezvényfotózás, dokumentáció**

**- Projektdokumentáció készítése, rendezése**

**2. SZAKDOLGOZAT**

**Műfajilag a tanári szakdolgozat egy iskolai, oktatási esettanulmány, amelynek adatforrása a portfolió (ld. külön szabályozva). Az elemző, értékelő feldolgozásnak tárgya vagy a portfolió egésze, vagy egy abból kiválasztott, a tantárgy tanításával kapcsolatos részterület elemző feldolgozása.**

**Azaz a tanári szakdolgozat tematikája szerint lehet:**

**a) vizsgálat vagy megfigyelések alapján készített iskolai esettanulmány;**

**b) tanítási, nevelési helyzetelemzés;**

**c) tantervi egységről, műveltségi területről, életkori szakaszra vonatkozó részletről, illetve tankönyvről, taneszközökről, intézményi pedagógiai programról, módszertani próbálkozásokról szóló elemző munka;**

**d) a hallgató valamelyik szakjához kapcsolódó zárótanítási óravázlat részletes elemzése.**

**Terjedelem (ábrák és mellékletek nélkül): 15–20 gépelt oldal (Times New Roman 12-es betűnagyság, másfeles sorköz, 80 karakter/sor).**

**A tanári szakdolgozat témavezetése**

**· Ha a hallgató témaválasztása a 3 kredites pedagógiai vagy a 3 kredites szaktárgyi tanítási gyakorlathoz kapcsolódik, akkor a szakdolgozat témavezetése – témától függően – a szakmódszertan, a Nevelés- és Művelődéstudományi Intézete vagy a Pedagógiai Pszichológiai Tanszék oktatóinak feladata.**

**· Ha a hallgató témaválasztása az összefüggő féléves szakmai gyakorlathoz kapcsolódik, akkor a szakdolgozat témavezetője a mentortanár. A tanári szakdolgozat értékelését a gyakorló iskola, a szakmódszertan, a Nevelés- és Művelődéstudományi Intézete vagy a Pedagógiai Pszichológiai Tanszék – szakfelelős javaslata alapján – felkért oktatója végzi a mellékelt értékelőlap kitöltésével.**

**Határidő a záróvizsgaidőszak kezdete előtt egy hónappal.**

[**http://tanarkepzes.unideb.hu/dokumentumok/szakdolgozat/tanari\_szakdolgozat.pdf**](http://tanarkepzes.unideb.hu/dokumentumok/szakdolgozat/tanari_szakdolgozat.pdf)

**3. ZÁRÓSZIGORLAT**

**· Az 5+1-es képzés hallgatói a 10. félév végén zárószigorlatot, a 12. félév után, a képzés végén záróvizsgát tesznek. A 4+1-es képzésben ugyanezek a 8. és a 10. félév végén történnek.**

**· A zárószigorlat az egyéves, összefüggő szakmai gyakorlat bemeneti feltétele, a záróvizsga az oklevélszerzés feltétele a tanulmányok legvégén.**

**· A zárószigorlat csak a szakmai anyagot kéri számon, a záróvizsga – az egyéves tanítási gyakorlat tapasztalataival kiegészülve – a képzés legeslegvégén a tanárjelölt pedagógiai-pszichológiai felkészültségét méri.**

**A hallgató csak akkor bocsátható zárószigorlatra, ha**

**a) Az előírt szakmai krediteket teljesíti.**

**Ezek a következők:**

**5+1-es képzésben**

**– szakonként 119–119 (kötelező és választható szakmai) kredit;**

 **– szakonként 8 kredit szakmódszertan.**

**4+1-es képzésben**

**– szakonként 91–91 (kötelező és választható szakmai) kredit;**

**– szakonként 8 kredit szakmódszertan.**

**b) Az egyik szakjából szakdolgozatot készít. A szakdolgozat szakjából a hallgató csak akkor zárószigorlatozhat, ha az előírt határidőig a szakdolgozatát leadja. A másik szakjából ettől függetlenül zárószigorlatot tehet. A szakdolgozat védésére a zárószigorlaton kerül sor, de annak érdemjegye nem a zárószigorlatba számít bele, hanem a 12. félév végi záróvizsgába.**

**Tételsor:**

1. Mutassa be a kulturális örökség és a hungarikumok fogalmát, a hungarikum szakterületi kategóriákat példákkal! Hogyan, milyen módszerekkel tudja ezt az ismeretkört belevinni a pedagógiai munkájába?

2. Ismertesse a közösségfejlesztés alapfogalmát, kialakulásának főbb állomásait! Mutassa be a közösségi fejlesztőmunka célját, eszközrendszerét és hatásait, a közösségfejlesztői folyamatok és módszerek alkalmazását!

3. Mutassa be a csoport fogalmát, formáit, a kiscsoport jellemzőit, a csoportfejlődés szakaszait, a csoportszerveződés típusait! Milyen területeken alkalmazható a csoportmunka az iskolai közösségszervező tevékenysége során?

4. Mutassa be a kulturális intézményrendszert és tevékenységeit Magyarországon! Hogyan kapcsolódhat össze együttműködések formájában az iskola ezekkel az intézményekkel?

5. Mutassa be a felnőttképzési és szakképzési intézményrendszert és tevékenységeit Magyarországon! Hogyan kapcsolódik az iskola világa a felnőttképzéshez és szakképzéshez?

6. Jellemezze Magyarország főbb demográfiai mutatóit, és azok átalakulását az elmúlt 50 évben! Hogyan hatottak ezek a változások az iskolarendszerre?

7. Mutassa be a magyarországi civil szektor összetételét, fő mutatóit, statisztikáit! Hogyan kapcsolódhat az iskola a civil szektorhoz Ön szerint?

8. Mutassa be a tréningezés módszertanának fő jellemzőit, és alkalmazási lehetőségeit iskolai közegben a tanulók, és a pedagógusok körében!

9. Határozza meg a projekt, a projektmenedzsment fogalmát! Hogyan épül fel és működik a projektciklus? Melyek a projekttervezés főbb lépései?

10. Milyen szerepe van a pályázati tevékenységnek az iskolai közösségszervező munkájában? Milyen a területét (szakirányát) érintő hazai és nemzetközi támogatásokat, pályázatokat ismer? A pályázatoknak milyen típusai vannak, melyek a legfontosabb elemei?

11. Miért fontos egy szervezet életében a stratégiai tervezés? Mutasson be olyan helyzetelemző módszereket, amelyek használata fontos a szervezeti stratégia készítésekor, és vezesse le valamelyiket egy iskolai stratégia készítése kapcsán!

12. Mutassa be az emberi erőforrás fejlesztés fő területeit, és ezek alkalmazhatóságát mutassa be egy közoktatási intézmény esetén!

13. Mutassa be a rendezvényszervezéshez kapcsolódó alapfogalmakat, a rendezvények típusait, ezek megjelenési lehetőségeit egy iskola életében!

14. Mi a rendezvényszervezés 4 fázisa, mikre kell ügyelni az egyes fázisok során? Illusztrálja egy iskolai rendezvény példáján keresztül!

15. Melyek a marketingkommunikáció fő eszközei? Hogyan alkalmazza ezeket egy közoktatási intézmény, és hogyan fejleszthető a közoktatási intézmények marketingtevékenysége?

**A B típusú gyakorlat teljesítése, a zárószigorlat letétele és a szakdolgozat védése után mehet a hallgató az egyéves összefüggő gyakorlatra, amennyiben mind a két szakán teljesítette a kritériumokat.**